《满江红 和岳忠武韵》
明代·李文缵

狩泣苍麟，叹盲左、书传未歇。空痛绝，王师帝佐，忠魂惨烈。

白草黄沙鸣塞雁，青霜紫电看秦月。望湖滨、顿首鬣封祠，同仇切。

国已破，耻谁雪；乱未已，恨难灭。幸孙曾尚在，蒸尝无缺。

灵武旋颁哀痛诏，干将犹带模糊血。卷纶竿、闲钓小桥西，心依阙。

作者简介：明末清初浙江鄞县人，字绍武，一字梦公，学者称礐樵先生。明末以诸生荐兵部郎中。以谋复明为清吏所系，后得释，遨游四方以终。工诗及书画。有《鹿溪新语》、《赐隐楼集》等。